次石魚
作者：姜特立
朝代：宋

paragraphs: 君不見隴州石魚生地下，中有鰌鯽皆同化。
又不見衡湘石魚生山中，魚身鱗鬣俱如畫。
世間何獨此石爲魚形，石蛇石蟹皆如生。
蝦蟇口吻酷肖似，螬蠐蠕動幾能行。
悠悠荒怪不可考，吾意造物初無情。
陰陽融結亦偶爾，俗智詎可窺杳冥。
葉君得此不足惜，君自川嶽儲英靈。
來春禹浪忽變化，頭角天上看崢嶸。
此時回首視此石，棄置殆與砂礫并。